Fleş (I mövsüm)

ABŞ superqəhrəman teleserialı olan *"[[Fleş (teleserial, 2014)|Fleş]]"*in birinci mövsümünün premyerası 7 oktyabr 2014-cü ildə The CW telekanalında baş tutmuş, 23 seriyalı mövsümün final seriyası isə 19 may 2015-ci ildə yayımlanmışdır. Serial, superinsan sürətinə malik olan və cinayətkarlıqla mübarizə aparan  DC Comics kostyumlu superqəhrəmanı Barri Allen / Fleşə həsr edilmişdir. Serialda hadisələr, *“[[Ox (teleserial, 2012)|Ox]]”* teleserialı ilə eyni uydurma kainatda baş verir. Serialın istehsalı ilə “Berlanti Productions”, “Warner Bros. Television” və “DC Entertainment” məşğul olmuşlar. Birinci mövsümün şouranneri Endryu Kreysberqdir. 

Serialda Qrant Qastin tərəfindən canlandırılan Allen superinsan sürəti qazandıqdan sonra cinayətkarlığa, həmçinin superinsan bacarığını cinayət məqsədi ilə istifadə edən digər insanlara qarşı mübarizə aparır. Əsas aktyor heyətinə Qastinlə yanaşı Kendis Petton, Daniella Panabeyker, Rik Kosnett, Karlos Valdes, Tom Kavanaq və Cessi L. Martin daxildir. Mövsümün əsas çəkilişləri Vankuver, Britaniya Kolumbiyası, Kanadada aparılmışdır. 

Serialın pilot seriyası 4.8 milyon nəfər tərəfindən izlənərək 1.9 18–49 demoqrafik reytinqi qazanmış və beləcə “Fleş” 2009-cu ildə “Vampirin gündəlikləri” serialının göstərdiyi nəticədən bəri The CW telekanalında ən yaxşı nəticəni göstərmişdir. O, həm də “90210” serialından sonra telekanalın 18–49  yaşlılar arasında ikinci ən çox izlənən premyerası olmuşdur. Mövsüm 118-ci yerlə qərarlaşaraq, hər seriyayda ortalama 4.62  milyon izləyici zayı ilə serialı The CW telekanalının 18-49 yaşlılar arasında ən çox ən çox izlənən serialı, həmçinin 18+ kişilər arasında ən çox izlənən kabel televiziyası serialına çevirmişdir. “Fleş”in birinci mövsümü tənqidçilər tərəfindən əsasən müsbət qarşılanmışdır. Serialın ikinci mövsümünün çəkiləcəyi telekanal tərəfindən  11 yanvar 2015-ci ildə elan edilmişdir. 
## Məzmunu

S.T.A.R. Labs-da zərrəcik sürətləndiricisinin partlaması zamanı əmələ gələn şimşək Sentral-siti Polis Departamentinin məhkəmə tibb eksperti Barri Alleni vurur. Doqquz aylıq komadan sonra həmin laboratoriyada gözünü açan Barri öyrənir ki, kumiri olan doktor Harrison Uells və onun köməkçiləri doktor Keytlin Snou və Sisko Ramon bütün bu müddət ərzində ona qulluq ediblər. Tezliklə Barri öyrənir ki, onda superinsan sürəti ilə qaçmaq bacarığı peyda olub, həmçinin zərrəcik sürətləndiricisinin partlaması şəhərdə çoxlu sayda metainsanların ayaranmasına gətirib çıxarıb. Sisko Barrinin sürətinə tab gətirə biləcək kostyum hazırlayır. Barri illər öncə anasını qətlə yetirmiş şəxsi tapmağa and içir və həmin qatilin supersürətə malik metainsan olduğunu düşünür. Starlinq-sitiyə gələn Barri bütün bunları Oliver Kuinə danışır. Ox, Barriyə Sentral-sitinin qoruyucu mələyi və əsl qəhrəman olmağı məsləhət görür.  

İlk seriyadan başlayaraq doktor Harrison Uellsin hansısa şəxsi maraqları olduğu göstərilir. Birinci seriyada məlum olur ki, o, özünü əlil kimi göstərsə də, əslində yeriyə bilir. Məlum olur ki, Uells zərrəcik sürətləndiricisinin partlaması təhlükəsindən xəbərdar olub və gizli kamera vasitəsiylə Barrini şimşək vurmasını müşahidə edib. Bir müddət sonra Barrinin anasını öldürmüş Əksinə Fleş yenidən şəhərdə peyda olur və detektiv Co Vestə xəbərdarlıq edərək bildirir ki, onun haqqında araşdırmaları davam etdirsə Ayrisi öldürəcək. Məlum olur ki, doktor Uellsin S.T.A.R. Labs-da gizli otağı var. Bir müddət sonra alimin həmin otaqda Əksinə Fleş kostyumunu gozlətdiyi və Fleşin gələcəkdən gəlmiş düşməni olduğu ortaya çıxır. 

Əksinə Fleşlə yanaşı birinci mövsümdə Barri Kapitan Soyuq, General Veyd Eylind, Qorilla Qrodd, Plastik, Kələkbaz, Qızıl Qlayder, Hava tilsimkarı, İstilik dalğası kimi kanonik düşmənləri ilə də qarşılaşmalı olur. 

## Rollarda

### Əsas heyət
* Qrant Qastin - Barri Allen / Fleş
* Kendis Petton - Ayris Vest
* Daniella Panabaker - Keytlin Snou
* Rik Kosnett - Eddi Toun
* Karlos Valdes - Sisko Ramon
* Tom Kavanaq - Harrison Uells
* Cessi L. Martin - Co Vest

### İkinci heyət
* Robbi Amell -  Ronni Reymond / Alov qasırğası
* Klensi Braun - General Ueyd Eylinq
* Viktor Qarber - Martin Şteyn / Alov qasırğası
* Mişell Harrison - Nora Allen
* Rocer Houart - Meyson Bric
* Males Cou - Linda Park
* Uentuort Miller - Leonard Snart / Kapitan Soyuq
* Patrik Sabongui - Devid Sinq
* Con Uizli Şipp - Henri Allen

### Qonaq ulduzlar

## Seriyalar




## İstehsal
### İnkişaf

30 iyul 2013-cü ildə *“[[Ox (teleserial, 2012)|Ox]]”* yaradıcıları Qreq Berlanti və Endryu Kreysberq, *“Ox”*un pilot seriyasının rejissoru Devid Natter və DC Comicsin Baş kommersiya məmuru Ceff Consun The CW telekanalı üçün DC Comicsin Fleş adlı personajı haqqında serial hazırlaması və serialın Barri Allenin mənşəyi və həyatına həsr olunacağı haqqında məlumat yayılmışdır. Elanın yayılmasından sonra Kreysberq bildirir ki, Allen ilk öncə *“Ox”*un ikinci mövsümünün üç seriyasında – hər üç seriya Berlanti, Kreysberq və və Cons tərəfindən yazılmışdır -  ikinci plan aktyoru kimi təqdim ediləcək və üçüncü seriya yeni serial üçün bekdor-pilot rolunu oynayacaq. Kreysberq əlavə edir ki, Allen məhkəmə tibbi ekspertiza mütəxəssisi olacaq, personajın supergüc qazanması elmi əsaslandırılacaq, personajın reaksiyası isə təbii olacaq. Cons bildirir ki, personaj həm kostyum həm də loqosuna görə komikslərdəki adaşı ilə oxşar olacaq. Kreysberq əlavə edir: *“Heç bir qəribə kostyum və ya kod adı olmayacaq, o, Fleşdi.”* Fleşin sürət işığının təsvir edilməsi yollarını axtaran Cons deyir ki, o, *“ətrafdakı sabit dumanlanma”* kimi görünməyəcək.

Nəticədə Barri *“Ox”* serialında cəmi iki seriyada görünmüş, bekdor-pilot isə təxirə salınaraq, onun materialları əsasında normal pilot seriyası çəkilmişdir. Bu qərar, yaradıcı heyətə daha geniş imkan verərək Barrinin hekayəsini daha ətraflı danışmağaşərait yaratmışdır. Pilot seriyası rəsmi olaraq 29 yanvar 2014-cü ildə sifariş edilmiş, ssenari Berlanti, Kreysberq və Cons yazmış, rejissorluğunu isə Natter etmişdir. 8 may 2014-cü ildə *“Fleş”* serialının on üç seriyasının çəkilməsi sifariş edilmişdir. Daha üç ssenari sentyabrda sifariş edilmiş, onların bəyənilməsindən sonra isə daha 10 seriya safariş edilmişdir.

2014-cü ilin iyulunda Cons serialı *“bütün zamanların ən uğurlu DC Comics uyğunlaşdırması”* kimi təsvir edərək deyir ki, *“Biz personajın mifologiyası ilə bağlı hər şeyi istifadə edərək, [[S.T.A.R. Labs]]ın iştirakı ilə mənşə hekayəsi yaratmışıq.”* 2014-cü ildə Cons DC-nin serial və kino kainatlarına münasibətdə Marveldən fərqli mövqe tutaraq onları ayıracaq, beləliklə də, bir-birində ayrı multikainatlar formalaşdırılaraq hər *“hər kəsin ən yaxşı hekayələri ən yaxşı formada təqdim etməsinə”* imkan yaradılacaq. 

### Aktyor seçimi

13 sentyabr 2013-cü ildə Qrant Qastinin Barri Allen / Fleş rolunu canlandıracağı elan edilir. Aktyor seçimi zamanı Qastinlə yanaşı sonradan Hartli Retevey rolunu canlandıran Endi Mientus da sınaqdan keçirilmişdi. Hələ dinləmələr zamanı Qastin personajı öyrənməyə və mümkün qədər çox komiks oxumağa başlamışdır. Personajla bağlı bütün komiksləri oxumağa vaxt çatdırmayacağını anlayan Qastin daha çox The New 52 seriyası üzərində diqqətini cəmləşdirmiş, həmçinin həmin seriyadan olan komikslərin “görünüş və hiss” baxımından seriala daha yaxın olduğunu düşünmüşdür. 2014-cü ilin oktyabrında Cessi L. Martin detektiv Co Vest rolu üçün seçilmiş, Rik Kosnettin Eddi Toun, Daniella Panabekerin isə Keytlin Snounu canlandıracağı bildirilmişdir. 2014-cü ilin fevralında Kendis Petton Ayris Vest, Karlos Valdes isə Sisko Ramon rolları üçün seçilmişdir. Pettonun seçimi komiks fanatları arasında ciddi narazılıqlara səbəb olmuşdur ki, bunun da səbəbi komiks kitablarında Ayrisin tipik ağdərili qız olması, aktrisanın isə qaradərili olmasıdır. 2014-cü ilin fevralında “The Hollywood Reporter” xəbər verir ki, qalan iki əsas rol Harrison Uells və Hartli Ratevey üçün yazılmalıdır. 10 fevral 2014-cü ildə Tom Kavanaq Harrison Uells rolu üçün seçilmiş və onun personajı “fiziklər arasında rok-ulduzu və Sentral-sitinin S.T.A.R. Labsının maddi və beyin mərkəzi” kimi təsvir edilir. Sonradan elan edilir ki, Harrison Uells əslində Eobard Toundur və Tounun öz simasını Mett Letşer canlandıracaq. 

1990-cı illərdə yayımlanmış “Fleş” serialında rol almış bəzi aktyorlar bu serialda da rol almışlar. Həmin serialda Barri Allen / Fleş rolunu canlandırmış Con Uizli Şipp bu serialda Barrinin atası Dr. Henri Alleni canlandırmışdır. Amanda Peys idə doktor Tina MakGini canlandırmışdır. “Kələkbaz” adlı seriyada Mark Hemmil Ceyms Cessi / Kələkbaz, Vito D’Ambrosio isə mer Entoni Bellousu (həmin personaj 90-cı illərin serialında polis zabiti olmuşdur) canlandırmışdır. Hemmilin 1990-cı illərdə canlandırdığı “Kələkbaz” obrazı isə polis elanında istifadə edilmişdir.

### Dizayn

Fleş kostyumu Kollin Atvud tərəfindən dizayn edilmişdir. Barrinin komikslərdəki kostyum dizaynının istifadə edilməsiinə baxmayaraq, dizayner əvvəlki Fleş canlandırmaları ilə müqayisədə daha *“funksional və keyfiyyətli”* kostyum hazırlamışdır. 

### Çəkilişlər

Pilot seriyanın istehsalına 2014-cü ilin martında başlanılmış, əsas çəkilişlər Vankuver, Britaniya Kolumbiyasında, əlavə çəkilişlər isə Portlend, Oreqonda baş tutmuşdur. Serialda döyüş səhnələrinin çəkilişini *“[[Ox (teleserial, 2012)|Ox]]”* serialının oxşar səhnələrinin çəkilişləri ilə müqayisə edən Qastin deyir ki, *“[Ox]un çəkilişləri zamanı hərəkətlərin ardıcıllığı sizin ekranda gördüyünüz şəkildə davam edir və onlar həqiqətən də bütün hərəkətləri həyata keçirirlər. Biz isə çoxlu sayda boş ərazi çəkilişlər həyata keçiririk və daha sonra kadrda bizi həmin əraziyə yerləşdirirlər. Mən çoxlu döyüşürəm. Lakin, heç də həmişə bunu tam sürətlə etmək lazım olmur. Bəzən çəkiliş vaxtı ətrafda hər kəs donur və yalnız mən hərəkət edirəm. Bizim etdiyimiz bütün bu hərəkətlər çox yorucudur.”*

Mövsümün qalan hissələrinin çəkilişləri 11 iyul 2014-cü ildə başlamış və 14 aprel 2015-ci ildə tamamlanmışdır.

### Musiqi

“Ox” serialının musiqilərini yazan bəstəkar Bleyk Nili “Fleş”in də əsas bəstəkarı olmuş və ilk dəfə işə 2014-cü ilin aprelində “Pilot” seriyası üzərində işləmək üçün cəlb edilmişdir. Bəstəkar daha əvvəl “Ox”un “Alim” və “Üç ruh” adlı seriyalarında görünmüş Barri Allen üçün musiqi mövzusu yazmışdı. "The Scientist" adlandırılan həmin musiqi “Ox”un ikinci mövsümünün musiqi albomuna daxil edilmişdir. Bleyk Nili deyir ki, *“O, “Ox”un musiqissindən fərqlənsə də ümumi stil və səslənmə tərzinə görə Ox kainatının tərkibinə daxil olduğu hiss olunur.”* 

18 dekabr 2018-ci ildə “WaterTower Music” leyblı Fleş Oxa qarşı crossover musiqisini satışa çıxarır. “Fleş”in birinci mövsümünün iki diskli film musiqisi 16 oktyabr 2015-ci “La La Land Records” leyblı tərəfindən çıxarılmışdır. Bütün musiqilər Bleyk Nili tərəfindən yazılmışdır. 

## Krossoverlər

2014-cü ilin martında Qastinin əvvəlcədən planlaşdırıldığı kimi “Ox”un üç yox iki seriyasında görünəcəyi bildirilir. Buna baxmayaraq Panabeker və Valdes “Ox”un “Kapüşon altındakı adam adlı seriyasında rol alaraq Keytlin Snou və Sisko Ramon obrazlarında görünmüşlər. “Ox”un icraçı prodüseri Mark Quqqenheym bildirir ki, *“Bu, təbii olaraq baş verən bir hal idi, çünki, “Üç ruh” seriyasının sonunda Barrinin komada olması göstərilir və bu ona, üçüncü seriyada rol almağa imkan vermir. Keytlin Snou və Sisko Ramonun “Ox”da yer alması ideyası isə bizə maraqlı göründü; çünki, bu hal, bizə, Qrant Qastinə əlavə pul ödəmədən, əvvəlcədən planlaşdırıldığı kimi “Fleş” dünyasını “Ox” dünyasına inteqrasiya etməyə imkan verirdi. "* “Ox”un üçüncü mövsümünün “Sakitlik” adlı birinci seriyasında Qastin kiçik kameo rolu oynamışdır. Həmin mövsümün “Sınmış ox” adlı seriyasında Valdes, “Mənim adım Oliver Kuindir” adlı sonuncu seriyasında isə yenidən Qastin görünmüşdür. “Fleş”in “Pilot” seriyasında Stiven Amell Oliver Kuin / Ox rolu ilə görünmüşdür. Kreysberq elan edir ki, Emili Bett Rikards Felisiti rolunu “Fleş”in dördüncü seriyasında da canlandıracaq.  Daha əvvəl “Ox” serialında Uilyam Tokmen / Saatların kralını canlandırmış Rober Knepper “Fleş”də də həmin rolunu təkrar etmişdir. Royal-Flaş-Qenq cinayətkar dəstəsinin əvvəl “Ox”da təqdim edilmiş üzvləri “Fleş”in on birinci seriyasında kameo rolu ilə görülmüşlər. “Fleş”in “Bütün ulduzlar bir arada” adlı on səkkizinci seriyasında Emili Bett Rikards və Brendon Rut Felisiti Smok və Rey Palmer rollarını canlandırmışlar. “Harrison Uells kimdir?” seriyasında Keti Kessidi və Pol Blektron Lorel Lens / Qara bülbül və detektiv Kventin lens rollarını, Amell və Duq Cons isə Kuin və Ceyk Simmons / Desbolt rolları ilə iyirmi ikinci seriyada görünmüşlər. 

### Fleş Oxa qarşı

18 iyul 2014-cü ildə Kreysberq bildirir ki, crossover hadisəsi “Fleş”in birinci, “Ox”un isə üçüncü mövsümünün səkkizinci seriyaları arasında baş tutacaq. 2015-ci il yanvarın əvvəlində birinci krossoverin böyük uğurundan sonra The CW prezidenti Mark Pedoviç Ox/Fleş krossoverinin hər mövsümdə təkrarlanacağını elan edir.

## Çıxarılması
### Yayımlanması

“Fleş” ilk dəfə 2014 San-Diyeqo Komik Kon Festivalında Warner Bros. Television və  DC Entertainment panellərində təqdim edilmişdir. Serialın rəsmi premyerası 2014-2015 televiziya mövsümü zamanı 7 oktyabr 2014-cü ildə The CW telekanalında baş tutmuş, paralel olaraq həmin gecə Kanadada da yayımlanmışdır. Pilot seriyasını izləmiş izləyicilər üçün seriyalın ikinci seriyası Nyu-York Komik Kon Festivalında 9 oktyabr 2014-cü ildə təqdim edilmişdir. Serial 28 oktyabr 2014-cü ildə BK və İrlandiyada, 3 dekabr 2014-cü ildə isə Avstraliyada təqdim edilmişdir. 

### Marketinq

2015-ci ilin aprelində “Ox”un üçüncü, “Fleş”in isə birinci mövsümünün yekunlşmasını qeyd etmək üçün The CW telekanalı *"Superhero Fight Club"* adlı təbliğat videosu yayımlamışdır. Qısa videoda “Ox” və “Fleş”də canilərlə döyüş səhnələri toplanmışdır. Videoda Ox, Fleş, Arsenal, Qara bülbül, Merlin Kapitan Soyuq, İstilik dalğası, Alov qasırğası, Ras al-Qul, Əksinə Fleş və Atom rol almışlar. 

### Reytinqlər

“Fleş”in birinci seriyası 18-49 yaşlılar arasında 4.8 milyon nəfər tərəfindən izlənilmiş və 1.9 reytinq ilə 2009-cu ildə *“[[Vampirin gündəlikləri (teleserial, 2009-2017)|Vampirin gündəlikləri]]”*nin çıxarılmasından sonra The CW-nin ən yüksək reytinli və ən çox baxılan serialı olmuşdur. Həmçinin serial telekanalın *“[[90210 (teleserial, 2008-2013)|90210]]”* serialından sonra ikinci ən çox izlənən serial premyerası və 18-49 yaşlılar arasında üçüncü ən yükssək reytinq nəticəsini göstərmişdir. Live + 7 gün reytinqləri ilə birlikdə pilot seriyası ümumilikdə 6.8 milyon nəfər tərəfindən izlənməklə The CW-nin ən çox izlənən telekastı və 18-34 yaşlılar arasında ən yüksək reytinqli (2.5 reytinqlə) serialı olmuşdur. Bu nəticə ilə serial “Amerikanın növbəti top modeli” verilişinin səkkizinci mövsümünün final seriyasının 2007-ci ildə göstərdiyi reytinqi (6.69 milyon izləyici) də qırmışdır. Bundan başqa, dijital və məhdudiyyətsiz efir yayımı izləyiciləri də daxil olmaqla bütün platformalarda iki yayım günü ərzində serial 13 milyon dəfədən çox izlənmişdir. 

Kanadada serial 3.11 milyon nəfər tərəfindən izlənmişdir ki, bu da onu həftənin ikinci ən çox izlənən serialına çevirmişdir. Böyük Britaniyada serial 1.53 milyon nəfər tərəfindən izlənmiş və bu nəticə ilə həftənin dördüncü, ayın isə on birinci ən çox izlənən serialı olmuşdur. Vaxt dəyişdirilmiş versiya 82.000 izləyicini cəlb edə bilmişdir.  Avstraliya premyerası 129.000 izləyici göstəricisi ilə ödənişli televiziyanın ən çox izlənən yayımı olmuşdur. 

Birinci mövsüm hər seriyada ortalama 4.62 milyon izləyici sayı ilə serialı 118-ci yerdə qərarlaşdırmış və The CW telekanalının son yeddi ildə ən çox izlənən efir mövsümünün yaranmasında iştirak etmişdir. “Fleş” mövsümü 5.85 milyon izləyici sayı ilə The CW-nin ən çox izlənilən teleserialı, həmçinin 18-49 yaşlılar arasında (2.8 reytinq) və 18+ kişilər arasında ən yüksək reytinqli serial nəticələri ilə bitirmişdir.

### Tənqidçilərin mövqeyi

*“Fleş”* serialının birinci mövsümü tənqidçilər tərəfindən əsasən müsbət rəylər almışdır. Rəy aqqreqatoru “Rotten Tomatoes”da serial, 58 rəy əsasında 97% təravətli 7.5/10 bal almışdır. Sayt tənqidçilərinin konsesusunda deyilir ki, *“Fleş özünün məqsədyönlü yüngül atmosferi ilə diqqət cəlb edir ki, bu da onu superqəhrəman janrı həvəskarları üçün unikal məhsula çevirir.”* “Metacritic” 27 tənqidçinin “əsasən müsbət rəylər”I əsasında birinci mövsümü 73/100 balla qiymətləndirir. 

“IGN”dən Erik Qoldmen və Coşua Yel pilot seriyasının media üçün göstərilməsindən sonra, onun məzmunu və aktyor heyətini tərifləmişdir. Onlar Fleşi Oxla müqayisə edərək bildirirlər ki, Fleş əlverişli şəkildə inkişaf etsə də, Ox, bu vaxta kimi həmin məqama çatmamışdır. Sonradan serial inkişaf etdikcə rəylər daha da müsbət xarakter almış, final isə bəyənilmişdir. 

“The A.V. Club”dan Noel Mürrey mövsümə B+ dərəcəsi verərək, pilot seriyasını, aktyor heyətinin işini və xüsusi effektləri qiymətləndirmiş, həmçinin bir çox superqəhrəman seriallarından fərqli olaraq komiks əsasına diqqətlə yanaşılmasını qeyd etmişdir. Həftəlik seriya rəyçisi Skott Von Doviak  mövsümü yüksək qiymətlədirərək final seriyasını A dərəcəsi ilə dəyərləndirir. 

### Mükafatlar

Birinci mövsümdə “Qrodd sağdır” seriyasında görə “Əlamətdar xüsusi visual effektlər” nominasiyasında Emmi mükafatı da daxil olmaqla “Fleş”, ümumilikdə 35 mükafata namizəd göstərilmiş və onlardan doqquzunu qazanmışdır. Serial dörd nominasiyada Saturn mükafatına namizəd göstərilmiş, Ən yaxşı superqəhrəman uyğunlaşdırması olan teleserial nominasiyasında mükafatı qazanmış, Uentuort Miller isə Televiziyada ən yaxşı ulduz qonaq nominasiyasında qalib olmuşdur. Qastin isə Barri Allen / Fleş roluna görə Nəfəskəsən performansa görə  Saturn mükafatı almışdır. Mövsüm səkkiz nominasiyada Leo mükafatına namizəd göstərilmiş, onlardan Ən yaxşı dram serialı və Dram serialında Ən yaxşı visual effektlər nominasiyasında qalib gəlmişdir. Mövsüm həm də “Sevilən yeni TV dramı” nominasiyasında Xalqın Seçimi mükafatına layiq görülmüşdür.  “The Atlantic” mövsüm finalının 2015-ci ilin ən yaxşı teleserial seriyalarından biri adlandırmışdır.

### Ev üçün buraxılış

6 oktyabr 2015-ci ildə birinci mövsümün Netflixdə yayımına başlanılmış , 22 sentyabr 2015-ci ildə isə Blu-ray və DVD variantlarda Region 1-də çıxarılmışdır.

### Müəllif hüquqları
“Fleş” teleserialının birinci mövsümü 2015-ci ilin ən çox pirat yolla yarılan serialı olmuşdur. 

## İstinadlar

;Ümumi istinadlar
* 
* 

## Xarici keçidlər
* 
* 
*